SON'VARACHIM SUNGTTAM:
Komiko - Gõyantlea BJP-acheo, Kongresicheo ani UGDP-acheo!
 Gõyant Mukhel Montri mhonn rajki sot'ter aslolea Bharoti Janata Pokxachea (BJP) Manohar Parrikaran, aplea rajki jivitantlea komik gozalincher ek pustok borounk yevjilam mhonn, tannem apleach tonddan jahir keloli khobor khoim tori vachlea. Gõychea komik rajki jivitacher apunn borouncho asa tem pustok uzvadda ailem zalear, tem 'bestseller' zatolem mhonn taka khatri asa, punn te khatrechi buniyad kitem ti khobor nam.
 Halinch BJP-cho Poryoton Montri Mathany Saldanha hea sonvsarak ontorlo. Tea uprant, Kutt'ttallechea motdarsonghant pott-vinchnnuk loddounk sorgest Mathanyche ghorkarnik, Alina Saldanhak BJP-achi umedvar mhonn Parrikar sorkaran 'vichar-niyall' korun nemlea. Alina-bayek BJP-chi umedvar mhonn pott-vinchnnuke khatir nemunk, kitlem khorem ani borem karonn asa tem mhaka khobor nam. Ghoddie, Mathanychea mornnak hajir zalolea Parrikaran, Kansavleche Igorjechea adrar sorgest Mathanychea mornnak kitlo hozar lok hajir zalolo to pollela, ani tantuntlean 'sympathy' motam zoddunk Alina-bayekuch rajki moidanar fuddem kaddum-ya oxem chintlem zait. Karonn, az Gõyantuch nhoi, punn puray Bharotant khoinche gozalivelean koslem rajkaronn zait tem sangunk yenam.
 Punn 'sympathy' motanchea adaran mhonn rajkarbhar choloum yeta? Ani kitlo kall? Ani kitle probhavik ritin? Lokachem boreponn zoddlolo ek promannik montri devadin zalo mhonn, tache fattlean to zago tache ghorkarnik diunkuch zai oxem mhonn kitem asa? Punn Gõyantlea BJP-an, sonvsar soddun gelolea aplea montriacho zago tache potinik diunk tharaylam ti ek vhoddli komik mhonnchi poddta. Gõycho mukhel montri Manohar Parrikar Gõychea rajkaronna vixim komik gozalinchem pustok boroyta tednam he-ui komikecho tantum aspav astolo mhonn dhorun fuddem vochum-ya.
 Gõyantlea rajkaronnantli anik ek komik mhollear, Churchill Alemao. Fattle vinchnnukent, Gõyant Kongresin ordo dhull khalo taka Churchill Alemao zababdar asa mhonn Kongresichea xrextt lokank dhorun sogott zannant. Gõy Vidhan Sobheche fattle vinchnnukent Kongresicho umedvar mhonn jib bhairaun mati khalolea Churchill Alemao-ak azun-ui Kongresiche xrextt vhoddil kiteak lenvtat tem somzonam. Churchill Kongres soddun gelear, ak'khea desant Kongresichem raj somptolem oxe ritin Kongresiche xrextt lok vagtat ani Churchillak tel laytat. Atam anik taka Kutt'ttalleche pott-vinchnnukek ubo korchi Kongresik noxtti bud suchlea. Navelechea motdarsonghant naka mhonn konnxak marlolea Churchill Kutt'ttalechea motdarsonghak itlo urjent kiteak zai? Hi pott-vinchnnuk loddounk Kutt'ttallechea motdarsonghantloch mhonn konnuch nam kai? Itlo ho motdarsongh 'bankrupt' zala? Navelechea motdarsonghant 2012 Vidhan Sobheche Vinchnnuk porikxent napas zaloleak atam kaddun Kutt'ttallechea motdarsonghant pott-vinchnnukeche porikxek kiteak bosounk zai kai? Vichitruch!
 Fattle vinchnnukent kitem ghoddlem tantuntlean Kongres Pokx azun-ui kainch xikunk nam koso dista! Va, zannam zaun-ui ho Pokx porot-ui tich adli chuk korta zalear tem-ui somzonam. Rajkaronnant budicho vapor korunk kollonam tachim lokxonnam him!
 Murdar Churchill Alemao Kongres Pokxak 'black mail' korpache proyotn korta tacho faido 'United Goans Democratic' Pokxan (UGDP) uttoupacho khottpott choloyla. Churchill Alemao Kongres Pokx soddun veta zalear, aplea adlea vangddiak UGDP-an dar ugtem kelam. Punn hem dar ugtem kortanam hea Pokxan Churchill Alemao-ak ek 'condition'-ui ghalam.... Mopa vimantolla add zhuzunk zai, punn Xikxonnachea Madeom Prosnacher (MOI) kianch ulovp nam!
 Rajkaronnant Churchill az meren porjechea prosnancheoch kubddio gheun jiyela. Tea kubddiam xivay to rajkaronnant jiyeunkuch xokonam. Kiteak, amdar-montri koso rajkaronnant tachem probhavikponn 'zero' ho soglleankuch khobor aslolo ghutt. Dekunuch, Churchill Alemao khoincho-i prosn hatallta tednam, to prosn suttavo zainam zaunk to vorsanchim vorsam kaddta, ani pixeank pimpoll dakouncho yotn korta.
 Sod'deak to vinchnnukent harlolo asa. Atam apli tokli voir kaddtolo zalear taka koslo tori 'issue' zai, ani to taka ugteponnim UGDP-an dila - Mopa vimantollak virodh. Punn vangddach taka 'MOI' prosnak hat lavcho nhoi mhonn sanglem tem UGDP-chem chuklem. Kiteak, rajkaronnant Mopa vimantolla poros 'MOI'-chea prosnak chodd mhotv ani nazukponn asa mhonn Churchill Alemao-ak khobor asa. Dekunuch apunn 'MOI' prosn khoinchech poristhitint soddchonam, ani apunn loka vangdda astolo mhonn tannem rajki zap dilea. Tannem dilole te rajki zapeche vollimni, lokachem va svota Churchillachem boreponn liplolem asa ti soglleankuch khobor asa.
 Kitem-i zaum! Kutt'ttalle motdarsonghacheo pott-vinchnnuko umbrear pavum porian, Gõyantlea BJP-acheo, Kongresicheo ani UGDP-acheo anik kosleo-kosleo komiko zatat teo pollevpacheo! 